**SPOMINI IZ OTROŠTVA**

Moj spomin iz življenja, ki se ga bom dotaknila, ni ravno lep, ampak mi bo za vedno ostal v srcu.

Bil je 13. 9. 2013, ko smo imeli s klubom priprave na Slovenski obali v Izoli. Imeli smo se super! Zjutraj smo vstajali ob 6.30, se oblekli v športna oblačila in se odpravili na približno 2-kilometrski tek. Kot vsak prejšnji dan smo se po teku stuširali in ob pol 8 odšli na zajtrk v dijaški dom. Ko smo se najedli, smo počakali, da je prišel glavni trener Matic Novak, ki nam je povedal, kako bo potekal dan. Fantje so imeli trening pred nami, zato smo me odšle v telovadnico, kjer smo spali. Umile smo si zobe in do 9.00 trdno zadremale. Zbudila sem se nekaj minut pred ostalimi, odšla na igrišče in pobrala kimono, ki se je sušil od prejšnjega treninga. Ko sem si oblekla spodnji del kimona, športni nedrček in majico, sem si povila še prste. Fantje so s treninga prišli povsem utrujeni, zato sem vedela, da tudi nas čaka naporen trening. Ob pol enajstih smo bile vse punce v telovadnici, stopile smo do trenerja Borisa, ki nas je grdo pogledal in rekel: »Upam, da se boste bolj potrudile kot fantje.« Pet minut pred treningom sem stopila na blazino in se priklonila. Bilo nas je okoli 90 deklet, ki smo stale ravno kot v vojski in čakale na znak za priklon. Najprej smo imele ogrevanje, ki ni bilo naporno, ampak glede na razmere v telovadnici, kjer je bilo 35 stopinj Celzija, smo bile vse izmučene in zagorele. Trener, ki je tisti dan vodil trening, nam je pokazal novo tehniko Lahko bi rekla, da mi je kar dobro šla od rok, zato me je trener le včasih popravil. Trening je trajal 2 uri in ena ura je že minila, zato smo imele 2 minuti pavze. Vsa dekleta so sedla na klop in naredila požirek vode. Punce z našega kluba smo se morale postavit v krog, da nam je trener povedal, da zahteva odločne borbe. Po končani pavzi smo si zbrale nasprotnice iz drugih klubov in se razporedile po tatamiju. Imela sem večjo nasprotnico, pas pa je imela tudi malo višji. Ena borba je trajala 5 minut. Prva borba je hitro minila, saj je bila nasprotnica počasna in me ni kaj dosti napadala. Vse moje borbe so bile dobre, zato se trener ni menil zame. Bila je šesta borba in priklonila se mi je moja prijateljica iz drugega kluba. Sicer je veliko težja kot jaz, ampak v mislih sem si ponavljala trenerjeve besede: »S pravo tehniko in v pravem času lahko premagaš vsakogar.« Nasprotnico sem komaj premikala, a mi je vseeno uspelo imeti dobro borbo. Po tej borbi sem bila že pošteno izčrpana, povoj na prstih se mi je že odlepil, zato sem kimono nasprotnice že komaj držala. Bila je zadnja minuta borbe, jaz pa še niti enega vstopa nisem naredila, zato mi je trener ob robu blazine dajal napotke, kaj naj počnem. Ker nisem bila več sposobna narediti vsega, kar mi je rekel, je stopil k meni in mi rekel, da če se ne mislim boriti, lahko grem z blazine. Bila sem zelo jezna na Borisa, prav tako pa tudi na nasprotnico. Naredila sem tehniko na silo in nasprotnica je padla name. Dobila sem solzne oči in nisem se mogla pobrati, zato mi je pomagala nasprotnica. Trener je videl, da se jočem in da stojim na robu blazine, zato je hitro prišel k meni in rekel, da naj stopim z blazine in poskusim dvigniti roko. Bila sem vsa v solzah, zato mu na vprašanja nisem mogla odgovarjati. Ker roke nisem mogla premakniti niti za centimeter, me je poslal na klop. K meni je prišel Vojko Mihalinec, ki je najstrožji judoist v Sloveniji. Trener je prišel k meni in mi roko popršil s protibolečinskim sprejem. Punce so imele konec treninga in skupaj s trenerjem smo se odpravile v telovadnico. Hodila sem nekaj metrov za ostalimi, saj me je tako bolelo, da sem še noge komaj premikala. Trener me je počakal, da sem prišla do njega. Prva stvar, ki jo je izrekel, je bila, da tako ali tako ni nič zlomljeno. Nisem mu odgovarjala, saj sem bila zelo jezna tako sama nase kot nanj. Sekundo za tem, ko sem pogledala v njegovo stran, ga ni bilo več. Razburjeno sem ga poiskala z očmi in se prijela za glavo, ko sem ga zagledala pri Kseniji, saj sem vedela, da mu bo Ksenija na vsako njegovo besedo nekaj dodala. Stopila sem hitreje, da bi slišala njun pogovor, a nisem razločno slišala. Po pogovoru je Ksenija stopila k meni in rekla, da se moram takoj stuširati, urediti in se pripraviti za odhod v bolnišnico. Ko sem izvedela, da grem v bolnico, so se mi ulile solze, saj če ne bi bilo nič narobe, bi bil jezen name. Pripravljena sem bila hitro, zato sem trenerja počakala na igrišču, saj je imel kosilo. Ko je prišel, sva sedla v avto in se odpeljala proti bolnici. Vso pot sem gledala skozi okno in se jokala. Ko sva prispela , je bila pri vpisu bolnikov tečna gospa, ki me je nadrla, ker nisem imela zdravstvene kartice. To je bila zame le še pika na i. Ko me je končno našla v računalniku, se mi je nasmehnila in me poslala na številko 34, kjer so me slikali. V sobi je bila obupna gospa. Kamor koli sem se postavila, sem ji bila v napoto, zato sem se začela spraševati, ali sem jaz tako občutljiva zaradi vsega tega joka ali pa so ljudje vstali z levo nogo in so jezni, ker morajo delati. Po slikanju so me poslali pred številko 39, kjer sva z Borisom sedla in čakala, da me pokličejo. Medtem sva poklicala mamo, ki je bila v službi. Z njo nisem mogla spregovoriti niti besede, saj sem se bala, da bi jo preveč skrbelo. Borisu pa še vedno ni bilo jasno, da me roka zelo boli, zato mi je rekel, naj se neham jokati in povem, kaj mi je. Na vprašanje mu nisem odgovorila, le obrnila sem glavo v drugo smer. Čez kakšno minutko so me poklicali v ambulanto in mi povedali, da imam zlomljeno ramo in da je potrebna takojšna operacija, kjer mi bodo vstavili žice. Bila sem čisto v šoku, saj nisem pričakovala, da bom morala na operacijo, hkrati pa sem bila vesela, da mi ni čisto nič, saj bi si trener drugače mislil, da ga vlečem za nos in da se mi ni dalo trenirati. Trener je od šokantne novice moral sesti na stol, nato je podpisal list za odgovornost in odšel na hodnik, da je poklical mamo. V tem času pa so me že pripravili na odhod v operacijsko sobo. Najbolj sem se bala, ko sem zagledala nastavek za infuzijo, ki so mi ga dali v žilo na roki. Posadili so me na voziček in počutila sem se kot 90-letna gospa. Na hodniku je sedel Boris, ki mi ni rekel prav nič. Bila sem malce živčna, ampak operacija je dobro uspela. Haha, kot vidite sem živa. Po operaciji sem se hitro zbudila in ob sebi zagledala Borisa. Prvič v življenju sem ga bila resnično vesela, saj sem vedela, da mi stoji ob strani, čeprav je zelo zahteven in na treningih neusmiljen. V tistem trenutku pa se mi je še bolj prikupil, ko je rekel da pride mama. Hotela sem ga zadaviti, haha, ker je mami povzročal skrbi. In res je hitro prišla. V sekundi in pol sem bila čisto v redu. Če se malo pošalim » lahko bi šla na kakšen trening». Ampak ker tega seveda nisem mogla, je bil čez pol ure »selfi time«. Vsi so mi govorili: »Ne vstajaj, ne hodi sama na stranišče, ne pij čaja …« Žalostno veselje pa je kaj kmalu izpuhtelo, saj je zdravnik rekel, da moram ostati v bolnici. Mami pa je odšla med judoiste, kjer je preživela noč. Jaz pa sem se zjutraj počutila veliko bolje, saj sem po 14 dneh zopet spala na postelji in tudi ugotovila sem, da nisem umrla od dolgčasa.

**Tjaša Arnič, 9. b**